আরবের গোত্র
আরবের গোত্র দ্বারা বোঝায় আরব উপদ্বীপে উদ্ভূত বংশগত বিভিন্ন আরব গোষ্ঠী। মাদ ইবনে আদনানের পূর্বের বংশধারা বাইবেলের উপর নির্ভরশীল তাই আরব বংশধারার এই অংশের সঠিকতা নিয়ে প্রশ্ন রয়েছে। ১৪শ শতাব্দীর আরব বংশলতিকা বিশারদদের মতে আরবদের তিন ভাগে ভাগ করা যেতে পারে: প্রথমত, বিলুপ্ত আরব (আরবি: العرب البائدة)। এরা প্রাচীন আরব গোত্র এবং এদের সম্পর্কে বিস্তারিত জানা যায় না। এদের মধ্যে রয়েছে আদ, সামুদ, তাসম, জাদিস, ইমলাক ও অন্যান্যরা। জাদিস ও তাসম গোত্র গণহত্যার কারণে বিলুপ্ত হয়ে গেছে। আদ ও সামুদ কুরআনে বর্ণিত আল্লাহর আযাবের কারণে বিলুপ্ত হয়ে যায়। প্রত্নতাত্ত্বিক খননের মাধ্যমে আদ জাতির অন্যতম প্রধান শহর ইরামের বিষয়ে শিলালিপি উদ্ধার করা হয়েছে। ইমলাক হল আমালিকের একবচন এবং বাইবেলের আমালেক ও এই গোষ্ঠীকে একই ধরা হয়। দ্বিতীয়ত, বিশুদ্ধ আরব (العرب العاربة) যারা ইয়েমেন থেকে আগত ও ইয়ারুব বিন ইয়াশজুব বিন কাহতানের বংশধর। তাদের কাহতানি আরব বলা হয়। তৃতীয়ত, আরবায়িত আরব (العرب المستعربة) যারা ইসমাইলের বংশধারা থেকে উদ্ভূত হয়েছে। তাদের আদনানি আরব বলা হয়।